Adatvédelmi irányelv

Összefoglaló
Ha csak olvasod a Wikimedia projekt weboldalait, nem kerül több adat a szerverek naplófájljaiba, mint amennyi más weboldalakon általában szokott.

Ha közreműködsz egy Wikimedia projektben, minden egyes szó, amit nyilvános helyre írsz, publikálásnak minősül. Ha írsz valamit, vedd úgy, hogy az örökre nyilvánosan olvasható marad. Ebbe beleértendők a szócikkek, felhasználói lapok és a vitalapok is. Ez alól vannak bizonyos kivételek, lásd alább.

A wikin történő publikáció és a nyilvános adatok
Ha csak megtekinted a weboldalt, akkor semmilyen adat nem kerül nyilvánosságra rólad (de lásd a naplózást lejjebb).

Ha szerkesztesz egy lapot a wikiben, akkor egy szöveget publikálsz. Ez egy nyilvános cselekedet, és nyilvánosan azonosítva leszel a szöveg szerzőjeként.

A szerző azonosítása
A wiki lapokon való publikálás történhet bejelentkezve vagy bejelentkezés nélkül.

Ha be vagy jelentkezve, a felhasználói neved azonosít. Ezt a regisztráció során kell kiválasztanod – rajtad áll, hogy a valódi nevedet használod, vagy egy álnevet.

Ha nem vagy bejelentkezve, az azonosítás az IP-címed alapján történik. Ez egy négy számból álló számsorozat, ami azt az internetcímet azonosítja, ahonnan a wikihez csatlakoztál. Az általad használd kapcsolat típusától függ, hogy ezen szám alapján meddig követhető vissza a kapcsolatod – lehet, hogy csak egy nagyobb internet-szolgáltatóig, de némely esetben az iskoládig, a munkahelyedig, vagy akár az otthonodig is. Lehetséges, hogy az IP-cím és a wiki lapok szerkesztése során közvetve vagy közvetlenül kinyilvánított érdeklődési köröd alapján akár magánszemélyek is be tudnak azonosítani.

Egy erre motivált személynek lehet nehéz, de akár könnyű is az IP-címedet a valós személyazonosságoddal kapcsolatba hozni. Így, amennyiben fontos számodra a személyazonosságod titokban tartása, ajánlatosabb bejelentkezned és egy álnév alatt publikálnod.

Ha bejelentkezve szerkesztesz, az IP-címed nem kerül nyilvánosságra, kivéve visszaélések esetén (például ha vandalizálsz egy lapot, vagy valaki más teszi azt egy általad is használt IP-címről). A címed minden esetben tárolva lesz egy rövid ideig a wiki szerverein, és ez alatt az idő alatt hozzáférhető a szerverek rendszergazdái és a „CheckUser” hozzáféréssel rendelkező felhasználók számára. Az IP-címedet, és az IP-címedről szerkesztő felhasználók listáját bizonyos körülmények között kiadhatják (lásd alább).

Amennyiben egy céges levelezőszervert használsz otthonról, vagy távmunkát végzel ADSL vagy kábeles Internet-hozzáférésen keresztül, a munkáltatód valószínűleg könnyedén beazonosíthatja az IP-címedet, és megtalálhatja valamennyi, a Wikimedia projektekben bejelentkezés nélkül végzett szerkesztésedet. Egy ilyen szituációban a felhasználói név használata segíti a magánszférád védelmét. Ilyenkor azonban az álnév használata után ne felejts el kijelentkezni, nehogy mások a te nevedben szerkeszthessenek.

Sütik
Amikor a weboldalt használod, a wiki szoftver egy, az adott látogatáshoz kapcsolódó sütit („session cookie”-t) fog beállítani a böngésződben. Ha soha nem kívánsz bejelentkezni, letilthatod ezt a sütit (PHPSESSID), a bejelentkezés azonban a süti nélkül nem lehetséges. A süti magától kitörlődik, amint kilépsz a böngésződből.

Ha bejelentkezel, további sütik is beállítódhatnak, hogy amikor következő alkalommal felkeresed a weboldalt, ne kelljen ismételten beírni a felhasználói nevedet (és esetleg a jelszavadat se). Ezek legfeljebb 30 napig maradnak meg. Ha nyilvános gépet használsz, és nem akarod, hogy a gépet utánad használók lássák a felhasználói nevedet, érdemes kitörölnöd ezeket a sütiket, és a böngésző gyorsítótárját („browser cache”) is.

Jelszavak
A Wikimedia projektekben a közösségi interakció számos aspektusa arra a hírnévre és tiszteletre épül, amit a mások által értékesnek talált szerkesztéseiddel vívhatsz ki magadnak. Ha meg akarod őrizni a szerkesztéseid integritását, annak az egyetlen biztos módja az, ha jelszót használsz. Javasolt az erős (nehezen kitalálható) jelszavak használata, és nem javasolt a jelszavad másokkal való közlése. Tilos mások jelszavát – akár közvetve, akár közvetlenül – nyilvánosságra hozni.

Naplózás
Minden alkalommal, amikor felkeresel egy weblapot, a számítógéped nagy mennyiségű információt küld a szervernek. A legtöbb szerver ezeknek az információknak egy részét naplófájlokban őrzi meg, melyek segítségével képet lehet alkotni arról, melyek a leglátogatottabb lapok, milyen külső weboldalakról érkeznek oda a legtöbbször, és hogy az olvasók milyen böngészőket használnak. A Wikimediának nem áll szándékában ezeket az információkat a weboldalait szabályosan igénybe vevő felhasználók nyomonkövetésére használni.

Ezen naplófájlok alapján készülnek a statisztikák. Maguk az adatok nem kerülnek nyilvánosságra, és normális esetben körülbelül két hét után törlődnek.

Itt egy minta arról, mi kerül a naplófájlba egy lap megtekintésekor: 64.164.82.142 - - [21/Oct/2003:02:03:19 +0000] "GET /wiki/draft_privacy_policy HTTP/1.1" 200 18084 "http://en.wikipedia.org/wiki/Wikimedia_projects:Village_pump" "Mozilla/5.0 (Macintosh; U; PPC Mac OS X; en-us) AppleWebKit/85.7 (KHTML, like Gecko) Safari/85.5"

A fejlesztők megvizsgálhatják a naplófájlokat, ha műszaki problémák megoldásán dolgoznak, vagy ha rosszul beállított, az oldalt túlterhelő web-spiderek tevékenységét próbálják nyomon követni. Mind a naplófájlokat, mind az adatbázist felhasználhatják arra, hogy felhasználói nevek és IP címek kapcsolatát vizsgálják, amkor a wikiben történt visszaélések után nyomoznak. Ilyen visszaélés lehet a rosszindulatú „zoknibábozás” (több azonosító használata), vandalizmus, más felhasználók zaklatása vagy a wiki működésének megzavarása.

Szabályok a naplófájlokból származó adatok nyilvánosságra hozatalára
A Wikimedia Alapítvány szabályzata szerint a naplófájlokban vagy az az adatbázisban található, személyekhez kapcsolható adatokat a fejlesztők és a CheckUser-hez hozzáférő felhasználók a következő esetekben adhatják ki:


 * 1) Érvényes bírósági végzésre vagy más igazságügyi eljárás keretében történő, kötelező erejű felszólításra.
 * 2) Amennyiben az érintett felhasználó engedélyt ad rá.
 * 3) A Wikimedia Alapítvány elnökének, vagy az ő jogi képviselőjének vagy meghatalmazottjának, a visszaélésekkel kapcsolatos panaszok kivizsgálása során.
 * 4) Ha az információ egy spider vagy bot által generált letöltésekhez kapcsolható, és vizsgálata szükséges a műszaki problémák szemléltetéséhez vagy megoldásához.
 * 5) Ha egy felhasználó cikkeket tesz tönkre, vagy huzamosabb időn át szándékosan zavarja a projekt működését, adatai kiadhatóak, hogy lehetséges legyen IP alapján blokkolni, vagy az internetszolgáltatójához panaszt benyújtani.
 * 6) Ha szükség van rá a Wikimedia Alapítvány vagy a felhasználók jogainak, tulajdonának vagy biztonságának megvédéséhez.

A Wikimedia szabályzata szerint a fenti információk nyilvánosságra hozása a felsoroltakon kívül semmilyen más esetben nem engedélyezett.

Információ átadása harmadik félnek
Valamennyi, a Wikimedia projektekben közzétett szöveg – hacsak nincs másképp jelezve – a GFDL feltételei szerint használható fel. Kivétel ez alól a Wikinews, amelynek szövege Creative Commons licenc alatt használható fel.

A Wikimedia nem ad át és nem ad el harmadik fél számára személyes adatokat, mint például e-mail címeket, kivéve ha hozzájárulsz, vagy ha az alapítványt törvény kötelezi az adatok átadására. Amikor törvény kötelezi ilyen információ átadására az Alapítvány megpróbálja, amikor lehetséges, értesíteni a közösség azon tagjait akik személyét azonosító adatait kérték vagy átadásra került polgárjogi vagy büntetőjogi folyamat keretében, kivéve ha az ilyen értesítést az Egyesült Államok egy állami vagy szövetségi törvénye megtiltja.

Az adatok biztonsága
A Wikimedia Alapítvány nem vállal garanciát arra, hogy megvédi az általad közölt adatokat a jogosulatlan hozzáférés ellen. Az adatokat megnézhetik mindazok, akik a szerverekhez hozzáférnek. Egy részleges lista az ilyen jogosultsággal bírókról a fejlesztők oldalon található.

E-mail
A beállításaidnál megadhatod az e-mail címedet. Ez a bejelentkezett felhasználók számára lehetővé teszi, hogy a wiki felületén keresztül e-mailt küldjenek a címedre (hacsak le nem tiltod ezt a beállításoknál). A címed azonban csak akkor lesz látható számukra, ha válaszolsz, vagy ha a levél visszapattan (a szolgáltatód automatikusan válaszol rá). Az email címeket a Wikimedia Alapítvány felhasználhatja a felhasználókkal való szélesebb körű kommunikációhoz.

Amennyiben nem adsz meg email címet, elfelejtett jelszó esetén nem tudsz újat generálni. Ilyenkor felveheted a kapcsolatot a Wikimedia fejlesztőkkel, és kérheted, hogy vegyenek fel a beállításaidba egy új email címet.

Amennyiben nem akarod, hogy az email címedet használják, bármikor eltávolíthatod a beállításaidból.

Levelezési listák
Amennyiben feliratkozol a projektekhez tartozó [//mail.wikimedia.org/ levelezési listák] egyikére, email címed láthatóvá válik valamennyi más oda feliratkozott személy számára. A legtöbb Wikimedia listaarchívum nyilvános, és lehet, hogy a címedet mások idézni fogják a leveleikben. A listákra küldött üzeneteket ezenkívül Gmane-nel és más szolgáltatásokkal is archiválják. Az emailek törlése vagy módosítása általában nem lehetséges, de rendkívüli esetekben sor kerülhet rá.

Információs email-címek
Egyes email-címek (lásd lent) a leveleket az Alapítvány által megbízhatónak ítélt önkéntesek egy csoportjának továbbíthatják, akik egy jegyrendszer (például OTRS) segítségével olvassák el és válaszolják meg azokat. A rendszer által továbbított levelek nem kerülnek nyilvánosságra, de a csoport tagjai számára láthatóak. Ha egy ilyen címre levelet küldesz, a tagok megismerik a címedet. Néha az önkéntesek megbeszélik a levél tartalmát másokkal, hogy jobban meg tudják válaszolni a kérdésedet.

Az alábbi címek továbbítanak leveleket a jegyrendszerbe:
 * info-de@wikipedia.org
 * info-en@wikipedia.org
 * info-es@wikipedia.org
 * info-fr@wikipedia.org
 * info-it@wikipedia.org
 * info-nl@wikipedia.org
 * info-pl@wikipedia.org

A board@wikimedia.org címre vagy a kuratórium tagjainak magáncímeire küldött levelek szintén bekerülhetnek az OTRS rendszerbe.

IRC
Az IRC csatornák hivatalosan nem tartoznak a Wikimediához. Ha belépsz egy IRC csatornára, az IP-címed látható lehet a többi ott tartózkodó számára. A naplófájlok nyilvánosságra hozhatóságával kapcsolatos szabályok csatornánként változnak.

Felhasználókra vonatkozó adatok
A felhasználókra vonatkozó egyes adatok, mint például a szerkesztéseik száma és az egyes szerkesztések időpontja, nyilvánosan hozzáférhetőek a „User közreműködései” listákon keresztül, és esetenként más felhasználók által összeállított gyűjteményekben.

Felhasználói fiókok törlése
Ha egyszer regisztráltál egy felhasználói fiókot (account), azt nem tudod többet töröltetni. A hozzátartozó felhasználói nevet esetleg meg lehet változtatni (ez az érintett wiki helyi szabályzatától és a szerkesztéseid számától függ), de a Wikimedia Alapítvány nem garantálja, hogy az ilyen irányú kéréseid teljesülnek.

Az, hogy egyes specifikus felhasználói információk törlése lehetséges-e, az adott projekt törlési irányelveinek függvénye.

Tartalom törlése
A Wikimedia projektekben a szövegek eltávolítása nem jelent tényleges törlést. A közönséges lapokon bárki hozzáférhet a korábbi verziók tartalmához. A „törölt” lapok tartalmát továbbra is látják azok a felhasználók, akiknek „adminisztrátor” jogosultsága van – azaz gyakorlatilag bárki, akiben megbíznak, hogy nem fog visszaélni a törlés funkció adta lehetőségekkel. A szerverekhez hozzáférők képesek véglegesen törölni információkat, de a Wikimedia csak abban az esetben garantálja ennek megtörténtét, ha bírósági végzés kötelezi rá.